[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 17.6.2010

COM(2010) 315 τελικό

ΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 6 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2010

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα II – Ευρωπαϊκό Συμβούλιο και Συμβούλιο Τμήμα III - Επιτροπή Τμήμα X – Ευρωπαϊκή Υπηρεσία Εξωτερικής Δράσης

ΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 6 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2010

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑΤμήμα II – Ευρωπαϊκό Συμβούλιο και ΣυμβούλιοΤμήμα III - ΕπιτροπήΤμήμα X – Ευρωπαϊκή Υπηρεσία Εξωτερικής Δράσης

Έχοντας υπόψη:

- τη συνθήκη για την Ευρωπαϊκή Ένωση, και ιδίως το άρθρο 27,

- τη συνθήκη για τη λειτουργία της Ευρωπαϊκής Ένωσης, και ιδίως το άρθρο 314, σε συνδυασμό με τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 106α,

- τον κανονισμό (EΚ, Ευρατόμ) αριθ.1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[1], και ιδίως το άρθρο 37,

- την πρόταση της Ευρωπαϊκής Επιτροπής της 24ης Μαρτίου 2010 για την τροποποίηση του κανονισμού αριθ. 1605/202[2] του Συμβουλίου,

- τον γενικό προϋπολογισμό της Ευρωπαϊκής Ένωσης για το οικονομικό έτος 2010 που εγκρίθηκε στις 17 Δεκεμβρίου 2009,

- τον διορθωτικό προϋπολογισμό 1/2010, που εγκρίθηκε στις 19 Μαΐου 2010,

- τους διορθωτικούς προϋπολογισμούς αριθ. 2/2010[3], 3/2010[4], 4/2010[5] και 5/2010[6].

Η Ευρωπαϊκή Επιτροπή διαβιβάζει στην αρμόδια για τον προϋπολογισμό αρχή το σχέδιο διορθωτικού προϋπολογισμού αριθ. 6 στον προϋπολογισμό του 2010 για τους λόγους που αναφέρονται στην αιτιολογική έκθεση.

ΑΛΛΑΓΕΣ ΣΤΗΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Οι αλλαγές στην κατάσταση εσόδων και δαπανών ανά τμήμα είναι διαθέσιμες στο EUR-Lex ( http://eur-lex.europa.eu/budget/www/index-gr.htm ). Η απόδοση στην αγγλική γλώσσα των αλλαγών σ’ αυτές τις καταστάσεις ανά τμήμα επισυνάπτεται στο παράρτημα του προϋπολογισμού για ενημερωτικούς λόγους.

1. Πλαίσιο

1.1. Μια υπηρεσία εξωτερικής δράσης για ασφαλή Ευρώπη σε έναν μεταλλασσόμενο κόσμο

1.1.1. Η συνθήκη για την ίδρυση της Ευρωπαϊκής Ένωσης (ΣΕΕ) προβλέπει ότι η ύπατη εκπρόσωπος της Ένωσης για θέματα εξωτερικής πολιτικής και πολιτικής ασφαλείας, προεδρεύει του Συμβουλίου Εξωτερικών Υποθέσεων, συμβάλλει με τις προτάσεις της στην προετοιμασία της κοινής εξωτερικής πολιτικής και πολιτικής ασφάλειας (ΚΕΠΠΑ) και διασφαλίζει την εφαρμογή των αποφάσεων που εκδίδουν το Ευρωπαϊκό Συμβούλιο και το Συμβούλιο. Η ύπατη εκπρόσωπος εκπροσωπεί την Ένωση για θέματα που αφορούν την ΚΕΠΠΑ, διενεργεί διάλογο με τρίτες χώρες για λογαριασμό της Ένωσης και εκφράζει τη θέση της Ένωσης σε διεθνείς οργανισμούς και διεθνείς διασκέψεις.

1.1.2. Κατά την εκτέλεση της αποστολής της, η ύπατη εκπρόσωπος επικουρείται από την ευρωπαϊκή υπηρεσία εξωτερικής δράσης (εφεξής ΕΥΕΔ) όπως προβλέπεται στη συνθήκη της ΕΕ.

1.1.3. Η ύπαρξη μιας αποτελεσματικής ΕΥΕΔ είναι ουσιαστικής σημασίας για να δώσει τη δυνατότητα στην ΕΕ να εκπληρώσει τους στρατηγικούς στόχους που ορίζονται στη συνθήκη της Λισαβόνας και για να συνεισφέρει στην ενίσχυση του ρόλου της Ευρωπαϊκής Ένωσης σε παγκόσμια κλίμακα παρέχοντάς της μεγαλύτερη προβολή και την ικανότητα να προωθήσει τα ενδιαφέροντα και τις αξίες της με αποτελεσματικότερο τρόπο.

1.1.4. Η προστιθέμενη αξία που μπορεί να προσφέρει η ΕΥΕΔ στις σύνθετες προκλήσεις και απειλές που αντιμετωπίζει η ΕΕ είναι η ικανότητά της να συνδυάζει τα διαθέσιμα εργαλεία. Η υπηρεσία αυτή στηρίζεται στην πολύτιμη τεχνογνωσία των υπηρεσιών της Ευρωπαϊκής Επιτροπής, της Γενικής Γραμματείας του Συμβουλίου, καθώς και στην εμπειρία της διπλωματικής υπηρεσίας των κρατών μελών της ΕΕ.

1.1.5. Στο πλαίσιο αυτό, η Ευρωπαϊκή Επιτροπή υποβάλλει τον παρόντα διορθωτικό προϋπολογισμό με τη μορφή τεχνικής πρότασης που αντανακλά τα αιτήματα που έχει διαβιβάσει η ύπατη εκπρόσωπος και το γεγονός ότι, σύμφωνα με το σχέδιο απόφασης του Συμβουλίου, το τελευταίο τρίμηνο του 2010 πρέπει να προσληφθούν στην ΕΥΕΔ διπλωμάτες των κρατών μελών της ΕΕ, δυνάμει του προϋπολογισμού της ΕΕ (έκτακτοι υπάλληλοι).

1.2. Μια αποτελεσματική οργανωτική δομή στο πλαίσιο της δημοσιονομικής εξυγίανσης

1.2.1. Οι κατευθυντήριες γραμμές που επεξεργάστηκε το Ευρωπαϊκό Συμβούλιο της 29ης και 30ης Οκτωβρίου 2009 για την ίδρυση της ΕΥΕΔ προβλέπουν τα ακόλουθα (σημείο 16):

«Η ΕΥΕΔ… θα πρέπει να διαθέτει αυτονομία όσον αφορά τον διοικητικό προϋπολογισμό και τη διοίκηση προσωπικού. Η ΕΥΕΔ πρέπει να συμπεριληφθεί στο πεδίο εφαρμογής του άρθρου 1 του δημοσιονομικού κανονισμού.»

Για τον σκοπό αυτό, η Ευρωπαϊκή Επιτροπή υπέβαλε στα δύο σκέλη της νομοθετικής αρχής πρόταση για την αναθεώρηση του δημοσιονομικού κανονισμού (COM …) και στις 9 Ιουνίου 2010 ενέκρινε την πρόταση για την τροποποίηση του κανονισμού υπηρεσιακής κατάστασης (COM(2010) 85). Το παρόν σχέδιο διορθωτικού προϋπολογισμού είναι η τρίτη πράξη μιας σειράς τροποποιήσεων που απαιτούνται για την εφαρμογή της απόφασης του Συμβουλίου για την σύσταση της ΕΥΕΔ.

1.2.2. Στις 25 Μαρτίου 2010, η ύπατη εκπρόσωπος (ΥΕ) υπέβαλε σχέδιο απόφασης του Συμβουλίου για τον καθορισμό της οργάνωσης και της λειτουργίας της ευρωπαϊκής υπηρεσίας εξωτερικής δράσης.

1.2.3. Η σύσταση της ΕΥΕΔ πρέπει να διέπεται από τις ακόλουθες αρχές: κόστος-αποτελεσματικότητα, ουδετερότητα του προϋπολογισμού, καθώς και χρηστή και αποτελεσματική διαχείριση.

Κατά την δημιουργία και τη σύσταση της ΕΥΕΔ πρέπει να ληφθεί υπόψη ο αντίκτυπος της οικονομικής κρίσης στα δημόσια οικονομικά και η ανάγκη πολιτικών δημοσιονομικής εξυγίανσης. Αυτό συνεπάγεται τη λήψη μέτρων αυτοπεριορισμού στον τομέα των ανθρώπινων πόρων, συμπεριλαμβανομένων των προσλήψεων και των συμβάσεων.

1.2.4. Κατά την ίδρυση αυτής της υπηρεσίας, θα απαιτηθούν μεταβατικές ρυθμίσεις και σταδιακή ενίσχυση των ικανοτήτων. Όσον αφορά τη χρηστή και αποτελεσματική διαχείριση, πρέπει να αποφευχθούν περιττές επικαλύψεις καθηκόντων, αρμοδιοτήτων και πόρων με άλλες δομές και να αξιοποιηθούν όλες οι δυνατότητες εξορθολογισμού και εκσυγχρονισμού.

1.2.5. Για τον σκοπό αυτό, οι σχετικές υπηρεσίες και λειτουργίες της Γενικής Γραμματείας του Συμβουλίου και της Επιτροπής που θα μεταφερθούν στην ΕΥΕΔ απαριθμούνται στο παράρτημα του σχεδίου απόφασης του Συμβουλίου. Μετά τη μετάταξή τους στην ΕΥΕΔ, κάθε υπάλληλος θα τοποθετηθεί σε θέση στην ομάδα καθηκόντων που ανταποκρίνεται στον βαθμό του.

1.2.6. Επιπλέον, η ΕΥΕΔ θα στελεχωθεί με διπλωμάτες των κρατών μελών (έκτακτους υπαλλήλους). Όταν η στελέχωση της ΕΥΕΔ ολοκληρωθεί το 2013, το προσωπικό που προέρχεται από τα κράτη μέλη πρέπει να αντιπροσωπεύει ένα τρίτο του συνολικού προσωπικού της ΕΥΕΔ σε επίπεδο AD.

1.2.7. Επομένως, η ΕΥΕΔ θα ξεκινήσει το 2010 με μια δομή η οποία, μολονότι θα μπορεί να στηρίζει την ύπατο εκπρόσωπο στην εκπλήρωση των καθηκόντων της, θα αντανακλά επίσης τους τρέχοντες περιορισμούς όσον αφορά τις διοικητικές δαπάνες (τομέας 5) και θα λαμβάνει υπόψη το πλαίσιο της δημοσιονομικής εξυγίανσης.

1.3. Άμεσες απαιτήσεις συμπληρωματικού προσωπικού για το 2010

1.3.1. Η ΕΥΕΔ πρέπει να οργανωθεί και να λειτουργήσει το συντομότερο δυνατό. Η συγχώνευση των υπηρεσιών της Επιτροπής και της Γενικής Γραμματείας του Συμβουλίου (ΓΓΣ) που μεταφέρθηκαν στην ΕΥΕΔ αναμένεται να δημιουργήσει συνέργειες και να βελτιώσει την αποτελεσματικότητα στην έδρα. Αυτή η βελτίωση της αποτελεσματικότητας θα χρησιμοποιηθεί επίσης για να καλύψει τουλάχιστον ένα μέρος των αναγκών προτεραιότητας της ΕΥΕΔ, καθώς και συμπληρωματικά καθήκοντα.

1.3.2. Ωστόσο, πρέπει να ληφθούν υπόψη τα πρόσθετα καθήκοντα της προεδρίας των ομάδων εργασίας και των επιτροπών που προετοιμάζουν το Συμβούλιο «Εξωτερικές Υποθέσεις», δηλαδή καθήκοντα τα οποία δεν εκτελούσαν προηγουμένως ούτε η ΓΓΣ ούτε η Επιτροπή, καθώς και η ανάγκη να εξοπλιστεί η ΕΥΕΔ με θέσεις για τα διοικητικά συμβούλια και τα συμβούλια πολιτικής.

Επομένως, η έδρα πρέπει να ενισχυθεί με 20 νέες θέσεις AD οι οποίες θα καλύψουν τις απαιτήσεις νέων διευθυντικών θέσεων, να καταστήσουν δυνατή τη δημιουργία μικρής νομικής μονάδας, και να εξασφαλίσουν την εκτέλεση των επιπλέον καθηκόντων σχετικά με την προεδρία γεωγραφικών και θεματικών ομάδων εργασίας. Η πρώτη προτεραιότητα της ύπατης εκπροσώπου θα είναι να μεριμνήσει για τον έγκαιρο διορισμό σε υψηλές διευθυντικές θέσεις στη νέα δομή. Επιπλέον, απαιτούνται πιστώσεις για 10 υπαλλήλους επί συμβάσει, που θα αναλάβουν καθήκοντα υποστήριξης στην έδρα.

1.3.3. Οι αντιπροσωπείες της Ένωσης αποτελούν αναπόσπαστο μέρος της ΕΥΕΔ. Από την 1η Ιανουαρίου 2010, περισσότερες από 60 αντιπροσωπείες της ΕΕ ανέλαβαν τον ρόλο της τοπικής προεδρίας, δηλαδή, τα καθήκοντα εκπροσώπησης, συντονισμού και διαπραγμάτευσης για λογαριασμό της ΕΕ. Για την εκτέλεση αυτών των νέων καθηκόντων απαιτείται η ενίσχυση του προσωπικού τους.

Για τις πιο επείγουσες πρόσθετες ανάγκες στις αντιπροσωπείες της ΕΕ απαιτούνται 80 νέες θέσεις AD, για τις οποίες οι προσλήψεις πρέπει να γίνουν σταδιακά κατά το τελευταίο τρίμηνο του 2010, και εκτιμώνται ως εξής:

- ενίσχυση των αντιπροσωπειών στις οποίες δεν υπάρχει υπάλληλος αρμόδιος επί πολιτικών θεμάτων: περίπου 40 νέες θέσεις AD,

- ενίσχυση των πολυμερών αντιπροσωπειών: περίπου 20 νέες θέσεις AD,

- αναβάθμιση περιφερειακών αντιπροσωπειών και δημιουργία θέσης αναπληρωτή διευθυντή αντιπροσωπείας: περίπου 20 νέες θέσεις AD.

- συμπληρωματικές πιστώσεις για 60 τοπικούς υπαλλήλους για την παροχή της απαιτούμενης υποστήριξης.

2. Διαδικασία κατάρτισης του προϋπολογισμού για την ΕΥΕΔ

2.1. Το άρθρο 12 παράγραφος 5 του σχεδίου απόφασης του Συμβουλίου για την οργάνωση και τη λειτουργία της ΕΥΕΔ ορίζει τα εξής: « Το αργότερο ένα μήνα από την έναρξη ισχύος της παρούσας απόφασης, η ύπατη εκπρόσωπος διαβιβάζει στην Επιτροπή κατάσταση προβλέψεων των δαπανών και των εσόδων της ΕΥΕΔ, καθώς και πίνακα προσωπικού, έτσι ώστε η Επιτροπή να υποβάλει σχέδιο διορθωτικού προϋπολογισμού. »

2.2. Υπό κανονικές συνθήκες, ένας διορθωτικός προϋπολογισμός για τη σύσταση νέας οντότητας με χωριστό τμήμα στον προϋπολογισμό πρέπει να περιλαμβάνει τα ακόλουθα στοιχεία:

- πίνακα προσωπικού,

- τις σχετικές πιστώσεις για την κάλυψη των μισθών των υπαλλήλων, των υποδομών και άλλων τρεχουσών δαπανών,

- πιστώσεις για άλλες κατηγορίες προσωπικού (συμπεριλαμβανομένων μισθών, υποδομών και άλλων τρεχουσών δαπανών),

- άλλες διοικητικές δαπάνες (όπως πληροφορική, ασφάλεια, αποστολές, κ.λπ.).

2.3. Για να δοθεί η δυνατότητα στην ΕΥΕΔ να λειτουργεί με αυτόνομο τρόπο, είναι σημαντικό ο προϋπολογισμός της να καταρτίζεται το συντομότερο δυνατό και ταυτόχρονα να εξασφαλίζεται η εύρυθμη λειτουργία και η συνέχεια των δραστηριοτήτων της.

2.4. Το μεγαλύτερο μέρος των πόρων για την μελλοντική λειτουργία της ΕΥΕΔ θα μεταφερθεί από τα θεσμικά όργανα (Επιτροπή και Συμβούλιο) τα οποία ήταν μέχρι τώρα υπεύθυνα για τα περισσότερα καθήκοντα τα οποία, στο μέλλον, προβλέπεται να εκτελούνται από την ΕΥΕΔ. Κατά συνέπεια, η παρούσα πρόταση προϋπολογισμού για την ΕΥΕΔ τροποποιεί επίσης τους προϋπολογισμούς αυτών των θεσμικών οργάνων.

Δεδομένου ότι η ΕΥΕΔ δεν διαθέτει ακόμη ούτε πλήρως επιχειρησιακό προϋπολογισμό ούτε τις απαιτούμενες διοικητικές ικανότητες, η παρούσα πρόταση διορθωτικού προϋπολογισμού καταρτίστηκε σε στενή συνεργασία με τα δύο συμμετέχοντα εκχωρούντα όργανα και την ύπατη εκπρόσωπο.

2.5. Κατ’αρχήν, ο προϋπολογισμός της ΕΥΕΔ πρέπει να απεικονίζει το σύνολο του κόστους λειτουργίας της.

Ωστόσο, το Ευρωπαϊκό Συμβούλιο έχει αναγνωρίσει τα προβλήματα που συνδέονται με τη δημιουργία του νέου θεσμικού οργάνου και στο άρθρο 27 των κατευθυντήριων γραμμών του Οκτωβρίου 2009 κατέληξε σαφώς στο συμπέρασμα ότι: «θα χρειαστεί να γίνει χρήση μεταβατικών ρυθμίσεων και σταδιακής ενίσχυσης των ικανοτήτων».

Οι βασικές δυσκολίες για την αρχική κατάρτιση του προϋπολογισμού 2010 της ΕΥΕΔ είναι οι ακόλουθες:

- δεδομένου ότι η ΕΥΕΔ πρέπει να δημιουργηθεί από τη συγχώνευση χωριστών τμημάτων ήδη υφιστάμενων διοικητικών υπηρεσιών σε μια άλλη χωριστή διοίκηση, δεν θα διαθέτει εξ αρχής την ικανότητα να εκτελεί τις υποχρεώσεις της,

- στο τρέχον στάδιο σύστασης της ΕΥΕΔ δεν υπάρχει ακόμη πλήρης εικόνα για τις μεθόδους εργασίας και για την τελική οργανωτική δομή,

- η εκκαθάριση και η μεταφορά συμβατικών και οικονομικών υποχρεώσεων από τα εκχωρούντα όργανα στην ΕΥΕΔ είναι ευαίσθητη διαδικασία, η οποία απαιτεί ιδιαίτερη προσοχή κατά την προετοιμασία και την εκτέλεση,

- οι προς μεταφορά πιστώσεις πρέπει να υπολογιστούν με ακρίβεια με βάση τη συγκεκριμένη ημερομηνία κατά την οποία θα πρέπει να εγκριθεί ο διορθωτικός προϋπολογισμός. Εάν ο διορθωτικός προϋπολογισμός εγκριθεί σε διαφορετική ημερομηνία, υπάρχει ο κίνδυνος οι πιστώσεις να μην είναι διαθέσιμες στον προϋπολογισμό του «κατάλληλου» οργάνου το οποίο θα τις χρειαστεί, κυρίως για μισθούς και κάθε είδους συμβατικές υποχρεώσεις,

- από λογιστική άποψη, η μεταφορά των δημοσιονομικών υποχρεώσεων και των πόρων κατά τη διάρκεια, και όχι στην αρχή του τρέχοντος οικονομικού έτους, είναι επικίνδυνη πράξη.

Κατά συνέπεια, τόσο στην έδρα όσο και στις αντιπροσωπείες, μπορεί να ανακύψει σοβαρός και πραγματικός κίνδυνος σημαντικής διαταραχής των πράξεων (συμπεριλαμβανομένων της καταβολής μισθών και άλλων υποχρεώσεων), που μπορεί να βλάψει τη φήμη της νεοσυσταθείσας ΕΥΕΔ.

2.6. Η προτεινόμενη λύση για το 2010 συνίσταται σε διορθωτικό προϋπολογισμό βασισμένο σε ρεαλιστική και απλουστευμένη προσέγγιση κατά τη διάρκεια της μεταβατικής περιόδου που καλύπτει το τελευταίο τρίμηνο του έτους, υπό την προϋπόθεση ότι θα εγκριθεί μέχρι την 1η Οκτωβρίου 2010. Έτσι, ο προτεινόμενος διορθωτικός προϋπολογισμός λαμβάνει υπόψη τα ακόλουθα:

- τη δημιουργία χωριστού τμήματος προϋπολογισμού και πίνακα προσωπικού της ΕΥΕΔ σύμφωνα με την πρόταση της Ευρωπαϊκής Επιτροπής για την τροποποίηση του δημοσιονομικού κανονισμού,

- οι θέσεις που πρόκειται να μεταφερθούν από την Επιτροπή και τη Γενική Γραμματεία του Συμβουλίου, μολονότι εμφανίζονται σε χωριστές στήλες, θα συνεχίσουν να περιλαμβάνονται στους πίνακες προσωπικού στα αντίστοιχα τμήματα των δύο εκχωρούντων θεσμικών οργάνων, ώστε να εξασφαλιστεί η συνέχεια των διοικητικών και συμβατικών υποχρεώσεων μέχρι το τέλος του οικονομικού έτους. Αυτές οι θέσεις της ΕΥΕΔ θα καταργηθούν από τους πίνακες προσωπικού της Επιτροπής και της Γενικής Γραμματείας του Συμβουλίου στον προϋπολογισμό του 2011 (η διορθωτική επιστολή θα υποβληθεί αργότερα εντός του τρέχοντος έτους),

- ένα πρώτο μέρος των νέων θέσεων AD θα χρησιμοποιηθεί για την κάλυψη των άμεσων συμπληρωματικών καθηκόντων. Αυτό θα επιτρέψει επίσης να τηρηθεί το 2013 η δέσμευση κάλυψης του ενός τρίτου των θέσεων AD με προσωπικό των διπλωματικών υπηρεσιών των κρατών μελών,

- όλες οι πιστώσεις, συμπεριλαμβανομένων των συμπληρωματικών πιστώσεων για τις νέες θέσεις της ΕΥΕΔ, θα συμπεριληφθούν στις αντίστοιχες θέσεις του προϋπολογισμού της Επιτροπής και της Γενικής Γραμματείας του Συμβουλίου. Αυτό θα καταστήσει δυνατή την εκτέλεση όλων των πληρωμών (μισθών, επιδομάτων, μισθωμάτων, κ.λπ.) και υπηρεσιών (πληροφορικής, συντήρησης, κυλικείων, κ.λπ.) για το μελλοντικό προσωπικό της ΕΥΕΔ μέχρι το τέλος του οικονομικού έτους.

Έτσι, θα μπορέσει να εξασφαλιστεί η συνέχεια των δραστηριοτήτων στην έδρα και στις αντιπροσωπείες κατά τη μεταβατική περίοδο μέχρι το τέλος του οικονομικού έτους.

Η ύπατη εκπρόσωπος θα μπορέσει να συγκεντρώσει τις προσπάθειές της στην επίβλεψη της εσωτερικής οργάνωσης της ΕΥΕΔ, των διαδικασιών πρόσληψης[7] και της ανάπτυξης της πλήρους διοικητικής και δημοσιονομικής ικανότητας διαχείρισης, έτσι ώστε η ΕΥΕΔ να αναλάβει εξ ολοκλήρου την ευθύνη και τις σχετικές διοικητικές, δημοσιονομικές και συμβατικές υποχρεώσεις από την 1η Ιανουαρίου 2011.

2.7. Ο στόχος για το οικονομικό έτος 2011 είναι να διαθέτει η ΕΥΕΔ το δικό της πλήρη προϋπολογισμό για το 2011, συμπεριλαμβανομένων όλων των σχετικών πιστώσεων. Για τον σκοπό αυτόν, θα απαιτηθεί διορθωτική επιστολή του σχεδίου προϋπολογισμού 2011 σε εύθετο χρόνο, ώστε να μπορέσει να ενταχθεί στην ετήσια διαδικασία του προϋπολογισμού.

3. Διορθωτικός προϋπολογισμός της ΕΥΕΔ το 2010

3.1. Δομή του προϋπολογισμού

- Ένα νέο τμήμα X « Ευρωπαϊκή Υπηρεσία Εξωτερικής Δράσης» δημιουργείται στον προϋπολογισμό της Ευρωπαϊκής Ένωσης.

- Δημιουργείται δομή του προϋπολογισμού για την κάλυψη των διοικητικών δαπανών της ΕΥΕΔ. Η δομή αυτή εμπνέεται από τη δομή που χρησιμοποιείται από άλλα θεσμικά όργανα (τίτλος 1 Προσωπικό , τίτλος 2 Δαπάνες λειτουργίας , τίτλος 3 Αντιπροσωπείες ).

3.2. Πίνακας προσωπικού

Τα δύο εκχωρούντα θεσμικά όργανα έχουν προσδιορίσει τον αριθμό των θέσεων προσωπικού που απαιτούνται για τη μεταφορά των υπηρεσιών, σύμφωνα με την απόφαση του Συμβουλίου: 1114 θέσεις μεταφέρονται στην ΕΥΕΔ από τον πίνακα προσωπικού της Επιτροπής, και 411 θέσεις (συμπεριλαμβανομένων 43 θέσεων για καθήκοντα στήριξης) από τον πίνακα προσωπικού της Γενικής Γραμματείας του Συμβουλίου.

Επιπλέον, απαιτούνται 100 νέες θέσεις για την ΕΥΕΔ (εκ των οποίων 20 στην έδρα και 80 στις αντιπροσωπείες. Οι προσλήψεις για τις τελευταίες θα γίνουν σταδιακά κατά το τελευταίο τρίμηνο του 2010, δηλαδή 50% τον Οκτώβριο και 50% τον Νοέμβριο, αντίστοιχα). Ο συνοπτικός πίνακας που ακολουθεί δείχνει την κατανομή των θέσεων της ΕΥΕΔ ανά υπηρεσία προέλευσης κάνοντας διάκριση μεταξύ έδρας και αντιπροσωπειών. Στον αριθμό των θέσεων του κατωτέρω πίνακα περιλαμβάνονται θέσεις του προσωπικού που πρέπει να μεταφερθούν, καθώς και κενές θέσεις.

Πίνακας 1: Θέσεις που μεταφέρθηκαν από τον πίνακα προσωπικού των εκχωρούντων θεσμικών οργάνων και νέες θέσεις που δημιουργήθηκαν το 2010

Επιτροπή | Συμβούλιο | Νέες θέσεις | Σύνολο |

Έδρα | 675 | 387 | 20 | 1 082 |

Αντιπροσωπείες | 439 | 24 | 80 | 543 |

Σύνολο | 1 114 | 411 | 100 | 1 625 |

Οι αναθεωρημένοι πίνακες προσωπικού περιλαμβάνονται στο παράρτημα του προϋπολογισμού.

3.3. Άλλοι ανθρώπινοι πόροι (που δεν καλύπτονται από τον πίνακα προσωπικού)

Το 2010, οι πιστώσεις που αφορούν τους λοιπούς ανθρώπινους πόρους (αποσπασμένους εθνικούς εμπειρογνώμονες, υπαλλήλους επί συμβάσει, τοπικούς υπαλλήλους στις αντιπροσωπείες) που πρέπει να μεταφερθούν, αλλά δεν καλύπτονται από τον πίνακα προσωπικού, θα συνεχίσουν να χρηματοδοτούνται από τον προϋπολογισμό του εκχωρούντος οργάνου.

Ο παρών διορθωτικός προϋπολογισμός εμπεριέχει τις αιτηθείσες συμπληρωματικές πιστώσεις για την ΕΥΕΔ που αντιστοιχούν σε 10 υπαλλήλους επί συμβάσει στην έδρα και 60 τοπικούς υπαλλήλους στις αντιπροσωπείες. Δεδομένου ότι δεν έχει εγγραφεί καμία πίστωση στον προϋπολογισμό της ΕΥΕΔ (βλ. σημείο 2.6), οι αντίστοιχες πιστώσεις είναι εγγεγραμμένες στο τμήμα του προϋπολογισμού της Επιτροπής.

3.4. Άλλες διοικητικές δαπάνες

Καμία πίστωση για άλλες διοικητικές δαπάνες (μισθώσεις, δαπάνες αποστολών, πληροφορική, κ.λπ.) δεν θα μεταφερθεί από τα εκχωρούντα όργανα στην ΕΥΕΔ το 2010. Οι δαπάνες αυτές περιλαμβάνονται στο αντίστοιχο τμήμα της Επιτροπής και της Γενικής Γραμματείας του Συμβουλίου.

4. Συμπεράσματα

Στο πλαίσιο της σύστασης της ΕΥΕΔ, ο παρών διορθωτικός προϋπολογισμός προτείνει, σύμφωνα με την πρόταση της Ευρωπαϊκής Επιτροπής για την τροποποίηση του δημοσιονομικού κανονισμού, να δημιουργηθεί ένα νέο τμήμα του προϋπολογισμού, το τμήμα X (Ευρωπαϊκή υπηρεσία εξωτερικής δράσης) και να πραγματοποιηθούν οι σχετικές τροποποιήσεις στο τμήμα II του προϋπολογισμού (Ευρωπαϊκό Συμβούλιο και Συμβούλιο) και στο τμήμα III του προϋπολογισμού (Επιτροπή), όπως ορίζεται στο παράρτημα του προϋπολογισμού.

Στο τμήμα X δημιουργείται ένας νέος πίνακας προσωπικού για την ΕΥΕΔ. Ο πίνακας αυτός περιλαμβάνει 411 θέσεις που μεταφέρθηκαν στην ΕΥΕΔ από το τμήμα II (Ευρωπαϊκό Συμβούλιο και Συμβούλιο) και 1.114 θέσεις που μεταφέρθηκαν από το τμήμα III (Επιτροπή). Επίσης περιλαμβάνει 100 νέες συμπληρωματικές θέσεις AD για την ΕΥΕΔ, εκ των οποίων 80 στις αντιπροσωπείες.

Οι συμπληρωματικές δαπάνες απαιτούνται για την κάλυψη 100 νέων θέσεων και οι συμπληρωματικές πιστώσεις για 60 επιπρόσθετους τοπικούς υπαλλήλους στις αντιπροσωπείες και 10 υπαλλήλους επί συμβάσει στην έδρα που ζήτησε η ύπατη εκπρόσωπος, για την εκτέλεση των συμπληρωματικών καθηκόντων που προβλέπονται από τη συνθήκη. Οι συμπληρωματικές αυτές θέσεις θα συμβάλουν ήδη το 2010 στις αποφάσεις του Συμβουλίου που προβλέπουν ότι, μέχρι το 2013, το ένα τρίτο των θέσεων AD της ΕΥΕΔ πρέπει να προέρχεται από το προσωπικό των διπλωματικών υπηρεσιών των κρατών μελών της ΕΕ.

5. Συνοπτικός πίνακας ανά τομέα του δημοσιονομικού πλαισίου

Δημοσιονομικό πλαίσιο Τομέας/υποτομέας | 2010 Δημοσιονομικό πλαίσιο | Προϋπολογισμός 2010 (συμπεριλαμβανομένων του ΔΠ 1 και των ΣΔΠ 2 έως ΣΔΠ 5) | ΣΔΠ 6/2010 | Προϋπολογισμός 2010 (συμπεριλαμβανομένων του ΔΠ 1 και των ΣΔΠ 2 έως ΣΔΠ 6) |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | | 1. ΒΙΩΣΙΜΗ ΑΝΑΠΤΥΞΗ | | | | | | | | | | 1α. Ανταγωνιστικότητα για την ανάπτυξη και την απασχόληση |14 167 000 000 | |14 861 853 253 |11 342 270 803 | | |14 861 853 253 |11 342 270 803 | |1β. Συνοχή για την ανάπτυξη και την απασχόληση |49 388 000 000 | |49 387 592 092 |36 384 885 000 | | |49 387 592 092 |36 384 885 000 | | Σύνολο | 63 555 000 000 | |64 249 445 345 |47 727 155 803 | | |64 249 445 345 |47 727 155 803 | | Περιθώριο[8]

| | |-194 445 345 | | | |-194 445 345 | | | 2. ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ | | | | | | | | | | εκ των οποίων δαπάνες σχετικές με την αγορά και άμεσες ενισχύσεις |47 146 000 000 | |43 819 801 768 |43 701 207 586 | | |43 819 801 768 |43 701 207 586 | | Σύνολο | 59 955 000 000 | |59 498 833 302 |58 135 640 809 | | |59 498 833 302 |58 135 640 809 | | Περιθώριο | | |456 166 698 | | | |456 166 698 | | | 3. ΙΘΑΓΕΝΕΙΑ, ΕΛΕΥΘΕΡΙΑ, ΑΣΦΑΛΕΙΑ ΚΑΙ ΔΙΚΑΙΟΣΥΝΗ | | | | | | | | | | 3α. Ελευθερία, Ασφάλεια και Δικαιοσύνη |1 025 000 000 | |1 006 487 370 |738 570 370 | | |1 006 487 370 |738 570 370 | |3β. Ιθαγένεια |668 000 000 | |668 000 000 |659 387 500 | | |668 000 000 |659 387 500 | | Σύνολο | 1 693 000 000 | |1 674 487 370 |1 397 957 870 | | |1 674 487 370 |1 397 957 870 | | Περιθώριο[9]

| | |18 512 630 | | | |18 512 630 | | | 4. Η ΕΕ ΩΣ ΠΑΓΚΟΣΜΙΟΣ ΠΑΡΑΓΩΝ[10]

|7 893 000 000 | | 8 160 182 000 |7 787 695 183 | | | 8 160 182 000 |7 787 695 183 | | Περιθώριο | | | -18 300 000 | | | | -18 300 000 | | | 5. ΔΙΟΙΚΗΣΗ[11]

|7 882 000 000 | |7 908 983 423 |7 908 478 423 |9 521 362 |9 521 362 |7 918 504 785 |7 917 999 785 | | Περιθώριο | | | 53 016 577 | | | | 43 495 215 | | | ΣΥΝΟΛΟ | 140 978 000 000 |134 289 000 000 |141 491 931 440 |122 956 928 088 | | |141 501 452 802 |122 966 449 450 | | Περιθώριο | | |528 250 560 |11 660 953 912 | | |518 729 198 |11 651 432 550 | |

[1] ΕΕ L 248 της 16.9.2002, σ. 1.

[2] COM(2010) 85.

[3] COM(2010) 108.

[4] COM(2010) 149.

[5] COM(2010) 169.

[6] COM(2010) 320.

[7] Όλες οι προσλήψεις μέχρι την 1.1.2011 θα γίνονται επισήμως στο όνομα της Επιτροπής. Ωστόσο, η Επιτροπή θα αναθέσει εξ ολοκλήρου τις σχετικές εξουσίες αρχής διορισμού και αναθέτουσας αρχής στην ύπατη εκπρόσωπο για την ιδιότητά της ως αντιπροέδρου της Επιτροπής, ώστε να αναλάβει αποκλειστική εξουσία επί της διαδικασίας επιλογής.

[8] Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) δεν περιλαμβάνεται στον υπολογισμό του περιθωρίου στο πλαίσιο του τομέα 1α (500 εκατ. EUR). Τα 195 εκατ. EUR που υπερβαίνουν το ανώτατο όριο χρηματοδοτούνται από την κινητοποίηση του μέσου ευελιξίας.

[9] Το ποσό του Ταμείου Αλληλεγγύης της Ευρωπαϊκής Ένωσης (ΤΑΕΕ) εγγράφεται επιπλέον των αντίστοιχων τομέων, όπως προβλέπεται στη διοργανική συμφωνία της 17ης Μαΐου 2006 (ΕΕ C 139 της 14.6.2006).

[10] Το περιθώριο 2010 για τον τομέα 4 δεν λαμβάνει υπόψη τις πιστώσεις που αφορούν το αποθεματικό επείγουσας βοήθειας (248,9 εκατ. EUR).

[11] Για τον υπολογισμό του περιθωρίου κάτω από το ανώτατο όριο του τομέα 5, λαμβάνεται υπόψη η υποσημείωση (1) του δημοσιονομικού πλαισίου 2007-2013 για ποσό 80 εκατ. EUR για τις εισφορές του προσωπικού στο συνταξιοδοτικό καθεστώς.